
הצעת חוק הסדרת העיסוק בייצוג על ידי יועצי מס (תיקון – כשירות לקבלת רשיון), 

התשס"ה-2005, של חבר הכנסת משה גפני (פ/3820)

היו"ר יצחק לוי:

רבותי, בוקר טוב. אני מבקש לפתוח את ישיבת ועדת החוקה, חוק ומשפט. אנחנו דנים בהצעת חוק הסדרת העיסוק בייצוג על ידי יועצי מס (תיקון – כשירות לקבלת רשיון), התשס"ה-2005. קיימנו כבר מספר דיונים, אנחנו לקראת סיום הדיון. היו לו עוד שניים או שלושה דברים שרצינו לגמור את הניסוחים בהם. מבחינת תוכן החוק אין כמעט מחלוקות, אבל היו עוד כמה ניסוחים שרצינו לראות, ללטש, או לחשוב עליהם. תמי סלע, בבקשה תציגי את מה שנשאר.

תמי סלע:

אנחנו מדברים על סעיף 10 לחוק, שעוסק בתנאי הכשירות לקבלת רשיון כיועץ מס מייצג. היום, כפי שרואים בפסקה (2), אחד התנאים זה בעל תעודת בגרות או תעודה אחרת שאושרה על ידי משרד החינוך, התרבות והספורט כמקבילה לתעודת בגרות. הדבר שאושר בקריאה הראשונה כתוספת לפסקה הזאת, כחלופות לתעודת בגרות, זה או תואר אקדמי – דיברנו על כך שיש מצבים שאדם מקבל תואר אקדמי ואין לו תעודת בגרות – ועוד סיטואציה שמעבירה את חלק מהוויכוח המהותי לתקנות, שייקבעו בחינות מקדמיות מסוימות, שהן תחליף לתעודת בגרות, כפי שיקבע השר לאחר התייעצות עם המועצה.

היו"ר יצחק לוי:

איפה זה כתוב?

תמי סלע:

"או שעמד בבחינות, כפי שיקבע השר לאחר התייעצות עם המועצה", זה מועצת יועצי המס, שבה יש גם נציגות למשרד המשפטים, למשרד האוצר, ליועצי המס ולכל הגורמים הרלוונטיים, ובאישור ועדת החוקה, כדי שגם הפרלמנט ייתן דעתו על הבחינות האלה. 


היו פה כמה חלופות שעלו בדיון הקודם, וזו החלופה שכולם הסכימו עליה והתרכזו סביבה. יש לי שתי הערות, גם דיברתי עם חבר הכנסת גפני על היותר מהותית מביניהן. האחת, פסקה (3), מדברת על הבחינות שהיום המועצה עורכת, שאלה בחינות מקצועיות בנושאים של דיני מסים, חשבונות, אולי יהיה פעם אתיקה, דברים שרלוונטיים, מקצועית, ליועצי מס, וכדי להבחין ביניהן לבין הבחינות המקדמיות, שהן מעין חלופה לבגרות למי שלא עשה, חשבתי שבפסקה (3) כדאי לקרוא לזה "מועמד לבחינות מקצועיות שערכה המועצה", כדי שלא יבלבלו. 

היו"ר יצחק לוי:

אפשר לכתוב בסעיף הקודם "או שעמד בבחינות מקדימות". אפשר או זה או זה. אפשר לכתוב, או שהוא בעל תואר אקדמי או שעמד בבחינות מקדימות כפי שקבע השר. הכוונה היא, שזה לא גורע מהעניין שהוא צריך לעמוד גם בבחינות של פסקה (3).

תמי סלע:

ברור שזה לא גורע, אבל אלה שני תנאים נפרדים.

היו"ר יצחק לוי:

הכוונה, שמי שאין לו תואר אקדמי, צריך לעמוד בשתי הבחינות.

מיכל הנר-דויטש:

גם מי שיש לו תואר אקדמי צריך לעמוד בשתי בחינות.

היו"ר יצחק לוי:

אנחנו מדברים על אדם שכבר בא עם התואר האקדמי, יש לו הבחינות המקצועיות, ומועמד שבא ללא תואר אקדמי- - -

תמי סלע:

אם הוא בא גם בלי בגרות, אז הוא צריך לעשות את הבחינות האלה, אחרת הוא לא צריך לעשות את הבחינות. אני לא מדברת על בחינות הלשכה, המקצועיות, אלא על הבחינות המקדמיות.


הסיבה היחידה שאני קצת מעדיפה בחינות מקצועיות על פני בחינות מקדימות, שבחינות מקדימות זה כאילו מחייב שיעשו את זה לפני שבכלל הוא מתחיל את הקורס, ואם במקרה ירצו בקורס מסוים, לעשות בסמוך למועד שעושים את בחינות הלשכה, אין לי בעיה עם זה.

היו"ר יצחק לוי:

אפשר להשאיר את הגמישות.

תמי סלע:

אני לא רוצה לשדר שזה דווקא חייב להיות במועד זה או אחר. מבחינה מהותית, אלה בחינות כלליות ואלה בחינות מקצועיות.


דבר שני. לגבי התנאי של "עמד בבחינות", זה גם עלה בדיונים, ובסוף לא הצבענו על זה כנוסח. בנוסף למישהו שעמד בבחינות, מדובר על מישהו שסיים 12 שנות לימוד במוסד מוכר, ואלה גם האוכלוסיות שמדובר עליהן. לכן בסיפה אנחנו מדברים על מישהו שסיים 12 שנות לימוד ועמד בבחינות כפי שיקבע השר. אלה שני התיקונים.

היו"ר יצחק לוי:

האם יש הערות? האם זה מקובל על כולם?

יעל ייטב:

מקובל עלינו.

משה גפני:

 מה עושים במוסד שלומדים ייעוץ מס רק בשנה ה-11, ואדם לא סיים 12 שנות לימוד?

תמי סלע:

התנאים האלה הם כשהוא בא להירשם בפנקס, באיזה תנאים הוא צריך לעמוד. זה כבר יהיה אחרי שהוא סיים את הלימודים במגמה.

משה גפני:

 זו עוד אפשרות, זה לא גורע.

היו"ר יצחק לוי:

זה גורע, זה תנאי מצטבר לבחינות.

תמי סלע:

אנשים שלמדו במוסד מוכר, אם הם לא עשו בגרות, הם עשו את הבחינות המקדמיות.

היו"ר יצחק לוי:

מה שתמי סלע מציעה, שאדם לא יוכל לבוא משום מקום ולגשת לבחינות.

משה גפני:

 יש לי בעיה עם הבנים.

תמי סלע:

הם לא במוסד מוכר?

היו"ר יצחק לוי:

אני מבין, אני רק אומר שזאת ההצעה.

משה גפני:

 כשתמי סלע דיברה איתי לא חשבתי על זה, חשבתי שזאת אפשרות נוספת. אם תלמיד ישיבה רוצה ללכת להיות יועץ מס, אין לו 12 שנות לימוד מוכרות על ידי משרד החינוך, יש לו שמונה שנות לימוד, אלא אם כן הוא בישיבה תיכונית. אם הוא בישיבה רגילה, והוא רוצה לעבור את הבחינות וללמוד ייעוץ מס, אין לו 12 לימוד. אם זה תנאי, אנחנו מוציאים אותם החוצה. אם זו תוספת, אין בעיה.

תמי סלע:

ברור שזה לא תוספת.

היו"ר יצחק לוי:

למה את צריכה 12 שנות לימוד אם הוא עובר את הבחינות?

תמי סלע:

שמישהו לא יבוא משום מקום.

היו"ר יצחק לוי:

הוא ילמד לבד בבית.

יעל ייטב:

זה 12 שנות לימוד, לאו דווקא במוסד מוכר.

משה גפני:

 היא מדברת על מוסד מוכר.

היו"ר יצחק לוי:

בא בחור ישיבה שלא למד אפילו שנה אחת במוסד מוכר, הוא ישב בבית, לקח ספרים, למד מתמטיקה, אנגלית וכן הלאה, ועשה בחינות.

תמי סלע:

יש משמעות ללימודים תיכוניים במוסד מוכר, יש לזה משמעות, אי אפשר להגיד שזה חסר משמעות. 

היו"ר יצחק לוי:

זה מעכב את העיסוק במקצוע הזה.

תמי סלע:

גם בקורסים של יועצי מס, לפי פקודת מס הכנסה, כשהיו התנאים הקודמים, היותר רחבים, הם דרשו או תעודת בגרות או 12 שנות לימוד ברוב הקורסים שראיתי את תנאי הקבלה שלהם.

משה גפני:

 אבל לא 12 שנות לימוד במוסד מוכר. אין דבר כזה שאדם לא לומד שמונה שנות לימוד מוכרות, זה ברור. הוא גמר בית ספר יסודי. יש ציבור שאחרי שמונה שנות לימוד הולך לישיבה.

היו"ר יצחק לוי:

אפשר להתפשר על 10 שנים?

משה גפני:

 מה זה יעזור? 

היו"ר יצחק לוי:

זו החובה היום במדינת ישראל.

משה גפני:

זה לא יפתור את הבעיה. הרי המוסד מוכר, אבל הוא לא מוכר לפי ההגדרה של משרד החינוך. המדינה מכירה בזה. הוא לומד לימודים תורניים, לא כלליים.

יעל ייטב:

השאלה, אם יש איזה גוף אחר שבו זה מוכר.

משה גפני:

 זה מוכר על ידי משרד החינוך.

מיכל הנר-דויטש:

לא כמוסד חינוכי.

יעל ייטב:

יכול להיות שיש דרך להגדיר את זה, ואז יש דרך להכניס את האוכלוסייה הזאת.

היו"ר יצחק לוי:

אם נגדיר את הישיבות כמוסד, אולי היא תוותר על ההגדרה.

תמי סלע:

זה לא נכון.

היו"ר יצחק לוי:

את רוצה שתהיה לו השכלה כללית, את רוצה שהוא יישב בכיתה וילמד, ישמע שיעורים גם בהיסטוריה, גם בגיאוגרפיה.

משה גפני:

 הוא עושה את זה תורני.

היו"ר יצחק לוי:

הוא לא עושה את זה תורני.

משה גפני:

 הוא לא יושב בכיתה ולומד?

היו"ר יצחק לוי:

בישיבה הוא לומד גמרא, אבל לא היסטוריה, גיאוגרפיה, ביולוגיה, אזרחות וכן הלאה, ולזה תמי סלע מתכוונת. היא אומרת שזה הרוחב המינימלי שאנחנו דורשים מאדם כזה.

משה גפני:

 אני בעד 12 שנות לימוד, ובתנאי שהן לא יהיו בהגדרה המדויקת של מוסד חינוך מוכר, אנחנו מדברים על אוכלוסייה שיותר ויותר הולכת למקצוע הזה, וכולנו רוצים לעודד אותה ללכת.

תמי סלע:

אולי אפשר להגדיר 12 שנות לימוד, יש גם חוקים שנוקטים בלשון הזאת.

היו"ר יצחק לוי:

איך רצית לנסח את זה?

תמי סלע:

אני רציתי לפי חוקים שמדברים על מוסד חינוך מוכר, כמשמעותו בחוק לימוד חובה, אבל אפשר לדבר על, סיים 12 שנות לימוד או בעל השכלה תיכונית, גם זה מונח שקיים בחלק מהחוקים.

היו"ר יצחק לוי:

יותר טוב 12 שנות לימוד.

משה גפני:

 איך יהיה הניסוח?

תמי סלע:

התוספת בפסקה (2): או שבעל תואר אקדמי או שסיים 12 שנות לימוד ועמד בבחינות כפי שיקבע השר לאחר התייעצות עם המועצה, ובאישור ועדת החוקה חוק ומשפט.

היו"ר יצחק לוי:

ובפסקה (3): עמד בבחינות מקצועיות.

תמי סלע:

זה יהיה גם פה וגם בסעיף אחר שמזכיר את הבחינות המקצועיות, שזה 11(א)(3).

אבישי פדהצור:

לחדד את הפסקה שאומרת "עמד בבחינות כפי שיקבע השר", אולי כדאי לעשות פה הבחנה. הרי הנושא הזה אמור לעמוד לאישור ועדת החוקה, ברור שזה לא הבחינות הפרטניות עצמן, אלא הנושאים והמתווה. אולי כדאי להבהיר שעמד בבחינות בנושאים שקבע השר.

משה גפני:

 לא הבנתי.

אבישי פדהצור:

אולי להוסיף "או שעמד בבחינות בנושאים כפי שיקבע השר".

תמי סלע:

"נושאים", זה לא רצוי, כי עלול להיות שיביאו רק רשימה.

היו"ר יצחק לוי:

אל תדאג, זה ברור.

אבישי פדהצור:

ברור מאליו שבתוך הבחינות יהיו גם הנושאים.

היו"ר יצחק לוי:

רבותי, אנחנו מצביעים על הצעת החוק לקריאה השנייה והשלישית. מי בעד? תודה רבה.

הצבעה

בעד – פה אחד

אושר להעביר את הצעת החוק לקריאה שנייה ושלישית.

היו"ר יצחק לוי:

פה אחד הצעת החוק עוברת לקריאה השנייה והשלישית.

הישיבה ננעלה בשעה 10:20

